T.ITI01 - “E ti’aturi”
Mai te taime a ta’ahi ai tō’u tapua’e ’āvae
I ni’a te tahua o te fare ha’api’ira’a tuarua « TE FARE PUNIGA »
Nō Haoroagai
Ua turu noa mai, ua tauturu noa mai tō’u nā metua, tō’u mau hoa iā’u nei

Tē ti’aturi nei tō’u pāpā iā’u
Tē ti’aturi nei tō’u māmā iā’u
O rāua tei pāturu maita’i mai iā’u
O rāua tā’u e ti’aturi nei

E... Teie te tahi parau tā’u e hina’aro e parau atu ia ’outou
Eiaha e vaiiho i te tahi atu mau ta’ata e fa’aoti nō ’outou
Inaha, nā ’outou ana’e e fa’ata’a i tō ’outou ’ē’a

E... Mai te peu ē, e tupu te mahana e ’ore ’outou e ti’aturi fa’ahou ia ’outou iho
E ha’amana’o noa mai i te mau tauto’ora’a tā ’outou i amo na

E... Noa atu pa’i ē, e’ita vau e manuia
Ua tāmata ā ia vau
E, e ho’i mai ā vau mā te itoito e te pūai rahi atu

Nō’u, te mau parau fa’ahapa e tae noa ato’a atu te mau parau ’ino
E mau parau tei hōro’a mai i te itoito e te pūai rahi atu i roto iā’u
E mau parau mana ’ino tei riro ei parau mana maita’i

Tō tātou ananahi, tei roto ia i tō tātou rima
’Eiaha, ’eiaha roa atu e vaiiho i te mau fifi
E fa’aoti i tō tātou ananahi
’Eiaha, ’eiaha roa atu e vaiiho i te ’ino
E fa’aoti i te mea tā tātou e nehenehe e riro ananahi

A ti’aturi ana’e i tō tātou nā metua
A ti’aturi ana’e ia tātou iho

